Barça-Atlètic: ‘Thriller’ al Camp Nou | Esports | EL PAÍS Catalunya
ANADA DELS QUARTS DE FINAL DE LA CHAMPIONS
Barça-Atlètic: ‘Thriller’ al Camp Nou
Els blaugrana aspiren a reafirmar-se a la Champions davant d’un equip que desborda salut després de recuperar Godín
Barcelona 5 ABR 2016 - 09:44	CEST
D'esquerra a dreta, Suárez, Messi, Piqué, Busquets i Rakitic, ahir durant l'entrenament del Barça. Albert Gea
Abatut pel Madrid després de 39 partits invicte, el Barça necessita un acte d'afirmació immediat, de manera que el partit d'avui contra l'Atlètic li va de primera. Però passa que no hi ha cap adversari més preparat per negar un equip qualificat que el de Simeone. Els blanc-i-vermells han viatjat a Barcelona amb el mateix ritual que si afrontessin una final, redimits després de derrotar als penals el PSV.
Hi ha consens a l'hora de qualificar l'Atlètic com el pitjor dels enemics per als favorits en els quarts de final de la Champions. El caràcter de supervivent i la tranquil·litat que sent pel deure complert a efectes pressupostaris el converteixen en un candidat qualificat al títol, delerós de venjar-se per les finals perdudes contra el Bayern de Munic i el Reial Madrid.
No hi ha ningú millor que Simeone per capitalitzar el sentiment blanc-i-vermell i bastir un equip competitiu al qual no se li exigeix que jugui molt bé ni bé, sinó que se'l tem per la seva agressivitat i recursos, candidat també a disputar-li la Lliga al Barça. La recuperació de Godín, un líder defensiu, i l'excel·lent estat de forma de Griezmann i Torres augmenten el poder intimidador d'un Atlètic que desborda salut.
Encara que les últimes sensacions no han estat bones, els números avalen el Barça en els seus duels amb l’Atlètic
No hi ha dubtes en el bàndol blanc-i-vermell, mentre que en el blaugrana van procurar esvair ahir els que se li suposen des de dissabte amb la millor de les escenificacions: Luis Enrique va parlar, convençut i segur, i també Piqué, que va oficiar de líder amb tanta rotunditat que es va recordar la seva intenció de ser algun dia president del Barça. “Ens atrau el repte de tornar a guanyar-ho tot”, va afirmar el central. “Qualsevol es canviaria per nosaltres”, va afegir l'entrenador.
El tècnic es va reunir diumenge amb els seus jugadors per a una sessió d'autocrítica de la qual només ha transcendit el missatge habitual: l'estil no es negocia. Luis Enrique assegura que van jugar 60 minuts molt bons contra el Madrid i que només s'imposa corregir certs aspectes del joc de posició per defensar millor les transicions, una de les moltes virtuts de l'Atlètic. No s'esperen, per tant, canvis en l'alineació d'avui.
Simeone aspira a reiterar les imperfeccions del rival després de trobar un desplegament demolidor contra el Betis
Jugarà l'equip de les finals i es renovarà la confiança en el trident, insubstancial en el clàssic, especialment Neymar. Els davanters necessiten recuperar el sentit d'equip i, per tant, ajudar en defensa perquè en cas contrari els interiors es desgasten ràpidament, els laterals esdevenen vulnerables i Busquets no troba el seu lloc. La consigna al vestidor blaugrana és agrupar les línies, donar velocitat a la pilota i ser tan precisos com contundents. Els estrategues no s'obliden que els tres últims gols han arribat a pilota parada: dos contra el Vila-real i el de dissabte, de Piqué, contra el Madrid.
Encara que les últimes sensacions no han estat bones, els números avalen el Barça en els seus duels amb l'Atlètic: Luis Enrique ha guanyat els sis partits jugats contra Simeone; Luis Suárez i Neymar es manegen bé davant la defensa blanc-i-vermella, i Messi és un martell: 25 gols en 28 partits. Els blaugrana, que acostumen a resoldre les eliminatòries en l'anada, es volen prendre, a més, la seva revenja per quan els van eliminar el 2014. Tata Martino no li va guanyar llavors ni un partit a Simeone.
El Cholo aspira a reiterar les imperfeccions del Barça després d'encertar-la amb un desplegament demolidor contra el Betis: 4-3-1-2. La clau és Koke. Al volant li correspondria anular Busquets i assistir Griezmann –ha marcat en les sis últimes jornades– i Torres. Al Niño se'l tem especialment al Camp Nou, pels seus gols amb l'Atlètic i també amb el Chelsea a la Champions.
“Crec molt en el meu equip”, emfatitza Simeone. “El partit decisiu és el del Camp Nou”, respon Godín. L'Atlètic del Cholo ha destacat sempre pel punt de febre que infereix al seu joc i per advertir les febleses del contrari, i ara entén que és un bon moment per enfrontar-se al Barça i complicar-li la vida en només 90 minuts: a la Champions i a la Lliga.
El Barça assumeix la pressió, segur que el clàssic no deixarà seqüeles davant del repte de la Lliga de Campions. Els blaugrana asseguren que els motiven els reptes exigents com el d'avui al Camp Nou. L'Atlètic accepta el desafiament. Tots dos equips saben que hauran de mostrar la seva millor versió al Camp Nou. Volen ser més reconeixibles que mai, encara que l'organització els obligui a vestir la samarreta suplent per evitar confusions en la retransmissió per televisió. No vol possibles confusions en un thriller d'alta tensió a Barcelona.